Консерватори с ултиматум към Мей за Брекзит Високопоставени британски депутати , подкрепящи Брекзит , с " ултимативно " искане към премиера на Великобритания Тереза Мей правителството да се откаже от един вариантите за митническо споразумение с ЕС , съобщава БиБиСи . Британската медия се е сдобила с документ от 30 страници , в който се подчертава , че с " митническо партньорство " е " невъзможно " да се сключат смислени търговски споразумения , а също така прави безполезно министерството за международна търговия . Информацията е разпространена преди ключова среща на министри днес . Те ще обсъдят различни варианти за замяна на членство в митническия съюз с ЕС . Казусът заплашва да разедини подкомисията за Брекзит и може да има дългосрочни последици за правителството . Всички страни членки на ЕС са част от митническия съюз , което означава , че няма вътрешни мита върху обмена на стоки между тях . Страните членки са договорили общи мита за стоки от държави , които не членуват в съюза . БиБиСи е разбрало , че финансовият министър Филип Хамънд подкрепя митническо партньорство , което предвижда Великобритания да налага митническия режим на ЕС по границите си и да събира митата от името на Брюксел . Решението за партньорство може да помогне за разрешаване на въпроса с ирландската граница , тъй като няма да има " твърда " митническа граница между Обединеното кралство и ЕС . Но поддръжниците на Брекзит се опасяват , че схемата ще бъде скъпа и сложна за изпълнение , а също така може да означава , че Великобритания безсрочно ще бъде заклещена с митническите договорености на ЕС . В документа депутатите казват , че идеята трябва " бързо да бъде премахната от масата " , тъй като има " девет фундаментални проблема " . Според Press Association " Даунинг стрийт " е бил предупреден , че евентуално митническо партньорство може да събори правителството , тъй като поддръжниците на Брекзит сред управляващите консерватори го възприемат като неприемливо , защото смятат , че това ще означава , че " Брекзит е само по име " . Премиерът , подкрепян от финансовия министър , вероятно ще настоява да се запази вариантът за митническо партньорство . Митническо партньорство е едно от двете предложения на правителството . БиБиСи пояснява , че източници , близки до Мей , са заявили , че тя е спокойна и уверена , че ще се договори с министрите по въпроса .